དེར་བརྟེན་དེ་འདྲའི་བདག་ཏུ་ཞེན་པ་དེས་ཕྱིན་ཅི་ལོག་གི་ལྟ་བ་མཐའ་དག་གི་རྩ་བ་བྱེད་ཡོང་གི་ཡོད་པ་རེད།དེའི་མཇུག་ཏུ་འོ་ན་བདག་ཟེར་བ་ག་འདྲ་ཞིག་རེད་ཅེ་ན།འདུ་བྱེད་ཕུང་པོ་འདི་སྟོང་སྟེ།།དེ་ལ་བདག་ནི་ཡོད་མ་ཡིན་ཞེས་འདུ་བྱེད་ཕུང་པོའི་སྒང་ལ་ཕུང་པོ་ལས་དོན་གཞན་པའི་བདག་ཡོད་མ་རེད།འོ་ན་བདག་མེད་པ་རེད་དམ་ཞེ་ན།མེད་པ་མ་རེད།ཇི་ལྟར་ཡན་ལག་ཚོགས་རྣམས་ལ།།བརྟེན་ནས་ཤིང་རྟ་བརྗོད་པ་ལྟར།།དེ་བཞིན་ཕུང་པོ་རྣམས་བརྟེན་ནས།།ཀུན་རྫོབ་སེམས་ཅན་བརྗོད་པ་ཡིན་ཞེས་པའི་མདོ་ཡི་ཚིག་དེས།བདག་ཟེར་བ་ཕུང་པོ་ལ་དབང་བསྒྱུར་མཁན་གྱི་རྗེ་བོ་ལྟ་བུ་ཞིག་བློ་ལ་ཤར་གྱི་འདུག་སྟེ།ཡག་པོ་ཞིག་བཙལ་བ་ཡིན་ན་ཕུང་པོའི་གསེང་ནས་ཕུང་པོ་ལ་དབང་བསྒྱུར་མཁན་གྱི་བདག་དེ་འདྲ་ཞིག་ཡོད་མ་རེད།ཕུང་པོ་ལས་དོན་གཞན་དུའང་བདག་དེ་འདྲ་ཞིག་ཡོད་མ་རེད།དེར་བརྟེན་སངས་རྒྱས་པའི་ཆོས་ནང་དུ་བདག་མེད་པ་ཞེས་གསུངས་པ་དེ་བྱུང་བ་རེད།